»Det var en virkelig ubehagelig følelse. Jeg begyndte at fortryde, hver gang jeg havde drukket« - politiken.dk
Amanda Vagner Christiansen på 23 drikker sig ikke fuld længere. Den beslutning resulterede blandt andet i en identitetskrise i gymnasietiden, fordi hun følte sig udenfor. I dag er hun glad for sin beslutning. Hun håber, at flere vil stå ved deres fravalg.
Amanda Vagner Christiansen på 23 drikker sig ikke fuld længere. Den beslutning resulterede blandt andet i en identitetskrise i gymnasietiden, fordi hun følte sig udenfor. I dag er hun glad for sin beslutning. Hun håber, at flere vil stå ved deres fravalg. Foto: Finn Frandsen
Sundhed 26. jun. 2019 kl. 10.07
Konsekvenser forbundet med alkohol
Alkohol er forbundet med mere end 60 forskellige sygdomme – herunder leversygdomme, hjertesygdomme, kræft og nerveskader.
Der er i nogle undersøgelser fundet en sammenhæng mellem højt alkoholindtag og negative uddannelsesmæssige konsekvenser – det kan være øget frafald og lavere karaktergennemsnit.
Kilde: Vidensråd for Forebyggelses rapport ’Unges alkoholkultur – et bidrag til debatten’.
Forebyggelse af unges alkoholforbrug
Veldokumenterede indsatser: Høje aldersgrænser for salg af alkohol, der samtidig håndhæves, og høje priser på alkohol.
Indsatser med moderat dokumentation: Alkoholforebyggende indsatser såsom vejledning, undervisning og sociale aktiviteter i hjemmet, på skolen og i samfundet samtskærpede regler for markedsføring af alkohol til børn og unge.
Indsatser med svag dokumentation: Massemediekampagner målrettet forebyggelse af alkoholforbrug og indsatser i nattelivet.
Amanda Vagner Christiansen sidder til en fest i 2.g. Alle hendes venner og veninder er berusede. Alle er glade. Amanda har det også sjovt. Hun griner og deltager i de mange drukspil, der er en selvfølge. Men der er noget, hun skjuler. For ikke at blive lukket ude af fællesskabet. For ikke at blive stemplet. Inden forfesten har hun købt energidrik – ikke blot for at holde sig frisk, men også for at have noget at hælde op i sit glas. Ingen kan se, at det ikke er alkohol, hun drikker. Derfor bliver hun som alle andre i klassen. Hun er en del af fællesskabet.